**Správa**

**o výchovno-vzdelávacej činnosti,**

**výsledkoch a podmienkach**

**Materskej školy sv. Lujzy v Ružomberku**

**za školský rok 2013/14**

**Predkladá:**  Bc. Lenka Jirotková, riaditeľka

**Prerokovaná na pedagogickej rade:** dňa **1. 10. 2014**

**Schválená zriaďovateľom školy**: dňa **8. 10. 2014**

**Stanovisko zriaďovateľa:**

Kongregácia Milosrdných sestier sv. Vincenta-Satmárok, Vrícko 195

**schvaľuje**

Správu o výsledkoch a podmienkach výchovno-vzdelávacej činnosti

Materskej školy sv. Lujzy v Ružomberku

..............................................

Mgr. Martina Kubániková, s. M. Blažeja

provinciálna predstavená - zriaďovateľ

**Podľa vyhlášky Ministerstva Školstva SR 9/2006 Z.z.**

***§ 2. ods. 1 pís. a)***

**Základné identifikačné údaje**

|  |  |
| --- | --- |
|  |  |
| **Názov školy**  | Materská škola sv. Lujzy |
| **Adresa školy** | Nám. A. Hlinku č. 67; 034 01   Ružomberok |
| **Telefón** | 0948 725 580 |
| Web | www.skolka.satmarky.sk |
| **E-mail** | skolka@satmarky.sk  |
| **Zriaďovateľ** | [**Kongregácia Milosrdných sestier sv. Vincenta-Satmárok**](http://www.satmarky.sk/pg/komunita_provincia/)Sídlo: 038 31 Vrícko 195 |

**Mená vedúcich zamestnancov školy s určením ich funkcie**

|  |  |  |  |
| --- | --- | --- | --- |
|  |  |  |  |
|  | **Priezvisko, meno** | **Služ. mobil** | **e-mail/ poznámka** |
| **Riaditeľka** | JIROTKOVÁ Lenka, Bc. | 0948 725 580 | skolka@satmarky.sk |

**Poradné orgány školy**

* **Rada školy**

**Údaje o Rade školy:**

Rada školy pri MŠ sv. Lujzy v Ružomberku bola ustanovená v zmysle § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

**Členovia Rady školy:**

* Ing. Rastislav Galan, PhD. - predseda Rady školy, zástupca rodičov
* Ing. Eva Krakovská   - zástupca rodičov
* Bc. Eva Dudášiková - zástupca pedagogických zamestnancov
* Alena Šulíková - zástupca nepedagogických zamestnancov
* Mgr. Mária Brejková - s. M. Angela - zástupca zriaďovateľa
* Mgr. Mária Drobňáková - s. M. Dagmar - zástupca zriaďovateľa
* Mgr. Henrieta Žilková - s. M. Noemi - zástupca zriaďovateľa

Kontakt:  e-mail:    Rada.MSsvLujzy@gmail.com

Rada školy zasadala v školskom roku 2013/14 8.10. 2013. Na zasadnutí bola riaditeľkou predstavená Koncepcia rozvoja školy, Školský vzdelávací program Srdiečko a následne prerokovaný. Bol prerokovaný a schválený Školský poriadok a Denný poriadok na šk. rok 2013/14, bola predstavená Správa o výchovno- vzdelávacej činnosti za šk. rok 2012/13 a Plán práce školy na šk. rok 2013/14. Boli prerokované otázky, týkajúce sa chodu MŠ.

Rada školy spolupracuje s vedením školy a so zriaďovateľom.

* **Pedagogická rada** - členmi sú pedagógovia materskej školy
* **Metodické združenie** - členmi sú pedagógovia materskej školy

**Vedúca:** Mgr.Katarína ZVALOVÁ, s. Fabiola

***§ 2. ods. 1 pís. b)***

**Údaje o počte žiakov**

|  |  |
| --- | --- |
|  |  |
| Počet tried:  | **2** |
| Počet detí v MŠ: | **50** |
| Počet chlapcov: | **26** |
| Počet dievčat: | **24** |

|  |  |
| --- | --- |
|  |  |
| Počet detí s odloženou školskou dochádzkou: | **2** |
| Počet predškolákov: | **24** |
| Počet vyšetrených detí MŠ v PPP: | **3** |
| Počet detí so špeciálnymi výchovno – vzdelávacími potrebami: | **0** |

|  |  |
| --- | --- |
| Podrobnejšie informácie: |  |
| Počet detí mladšia trieda (3-5 ročné deti): | **25** |
| Počet detí staršia trieda (5-6 ročné deti): | **25** |

***§ 2. ods. 1 pís. c)***

**Zapísaní žiaci do ZŠ**

|  |  |
| --- | --- |
|  |  |
| Počet zapísaných detí do prvého ročníka ZŠ: | **24** |
| Počet prijatých detí do prvého ročníka ZŠ: | **22** |
| Počet prijatých detí do nultého ročníka ZŠ: | **1** |
| Počet detí s odloženým začiatkom povinnej školskej dochádzky  | **1** |

***§ 2. ods. 1 pís. e)***

**Dochádzka detí**

|  |  |
| --- | --- |
|  |  |
| Priemerná dochádzka za celý školský rok bola | **36 detí** na deň |
| Najvyššia bola v mesiaci máj a jún | **38-40 detí** na deň |
| Najnižšia bola v mesiaci december | **29 detí** na deň |

***§ 2. ods. 1 pís. f)***

**Štruktúra tried**

|  |  |  |  |
| --- | --- | --- | --- |
|  |  |  |  |
|  | **Počet tried** | **Počet detí** | **Počet indiv. integrovaných detí** |
| **Bežných tried** | 2 | 50 | 0 |
| **Špeciálnych tried** | 0 | 0 | 0 |
| **Pre nadaných** | 0 | 0 | 0 |
| **Spolu** | 2 | 50 | 0 |

|  |  |
| --- | --- |
| **Krúžky:** |  |
| Hudobný krúžok, hra na flautu: | **8 detí** |
| Anglický jazyk: | **36 detí** |

***§ 2. ods. 1 pís. g)***

**Údaje o počte zamestnancov**

**a plnení kvalifikačného predpokladu pedagogických zamestnancov školy**

|  |  |
| --- | --- |
| **Zamestnanci:** |  |
| Učiteľ: | **4** |
| Prevádzkový zamestnanec: | **4** |

|  |  |
| --- | --- |
|  | **Priezvisko, meno** |
| **Učiteľka** | DUDÁŠIKOVÁ   Eva, Bc.  |
| **Učiteľka** | CHACHAĽÁKOVÁ Elena, Mgr. (do 31.3. 2014) |
| **Učiteľka** | CHAMAJOVÁ Zuzana, Bc. (od 1.4. 2014) |
| **Učiteľka** | ZVALOVÁ Katarína, Mgr. – s. Fabiola |
| **Prevádzkový zamestnanec** | JANIGOVÁ   Magdaléna |
| **Prevádzkový zamestnanec** | LAKATOŠOVÁ Anna, MUDr. – s. Dobroslava |
| **Prevádzkový zamestnanec** | ŠULÍKOVÁ Alena |
| **Prevádzkový zamestnanec** | BRISUDOVÁ Anna – s. Anastázia |

|  |
| --- |
| **Kvalifikovanosť pedagogických pracovníkov** |
| Počet | **nekvalifikovaných** | **kvalifikovaných** | **spolu** |
| **učiteľov** | 0 | 4 | 4 |

***§ 2. ods. 1 pís. h)***

**Vzdelávanie zamestnancov MŠ**

|  |
| --- |
| **Kvalifikovanosť pedagogických pracovníkov** |
|  | **Titul, Meno, Priezvisko** | **Druh vzdelávania** | **Vzdelávacia inštitúcia** | **Názov vzdelávacieho programu** | **Poznámka** |
|  | Mgr. E. Chachaľáková | aktualizačné | MPC Žilina | Inovácie v didaktike | prihlásená |
|  | Bc. L. Jirotková | Aktualizačné | MPC Žilina | Inovácie v didaktike | prihlásená |
|  | Bc. E. Dudášiková | Magisterské vzdelávanie | PF KU Ružomberok | Učiteľstvo pre primárne vzdelávanie | študujúca |
|  | Bc. Z. Chamajová | Bakalárske vzdelávanie | PF KU Ružomberok | Predškolská a elementárna pedagogika | ukončené |

***§ 2. ods. 1 pís. i)***

**Aktivity a prezentácia na verejnosti**

* **September:**
	+ Návšteva chrámu – spojená s modlitbou, zverenie sa do Božej ochrany počas celého roka, spoznanie chrámu
	+ Tvorenie z prírodnín – spoznávanie prírodného materiálu
	+ Návšteva prvákov v ZŠ sv. Vincenta- deti i žiaci prehĺbili svoje vzťahy, spoznali prostredie ZŠ a učenie počas vyučovacej hodiny
	+ Turistická vychádzka na Kalváriu: zdravým pohybom sme rozvíjali základné psychomotorické kompetencie detí a mali možnosť poznávať, čo všetko je dôležité a potrebné pre správneho turistu
	+ Návšteva železničnej a autobusovej stanice: deti mali možnosť spoznať dopravné prostriedky, zamestnancov a formovať pozitívny postoj k doprave
* **Október:**
	+ Návšteva kaplnky P. Márie u sestričiek – vzájomné vzťahy medzi sestričkami a MŠ, povzbudenie sa príkladom Panny Márie
	+ Návšteva zelovocu (v rámci aktivít, smerujúcich k prevencii obezity detí)
	+ Ovocná prehliadka s ochutnávaním – zapojenie všetkých zmyslov pri kontakte so zeleninou a ovocím, jeho význam, prevencia
	+ Návšteva Mestskej knižnice – krása slova, knihy, rozprávky
	+ Návšteva starších a vystúpenie – túto akciu sa nám podarilo zrealizovať spolu so žiakmi ZŠ sv. Vincenta, s ktorými sme vystúpením pre starkých spríjemnili tento mesiac úcty k starším
	+ Malí záchranári - Beseda o prvej pomoci: deti mali možnosť vidieť a skúsiť si v praxi poskytovanie prvej pomoci, študenti Strednej zdravotnej školy M. Schererovej nám prišli porozprávať o prvej pomoci. Mohli sme si vyskúšať malé „záchranárske“ činy: obväzovanie, zastavenie krvácania, masáž srdca, umelé dýchanie
* **November:**
	+ Spomienka na zosnulých, návštevy cintorína – deti si uvedomili hodnotu života, pomodlili sa za zosnulých príbuzných a prehĺbili rodinné vzťahy
	+ Návšteva lekárne – nadviazali sme vzťahy s lekárničkami, deti si začali vážiť svoje zdravie
	+ Výstava krojovaných bábik v Liptovskom múzeu – prehliadka krojovaných bábik s výkladom
* **December:**
	+ Bábkové divadlo – „O Hugovi a jeho sladkostiach“ – predstavenie umelej rozprávky umeleckou formou, prevencia zdravého životného štýlu
	+ Divadielko „O troch prasiatkach“ - projekt študentov Spojenej školy v Ružomberku: študenti v svojom projekte deťom zahrali divadielko, zasúťažili si s nimi, zarecitovali, odmenili krásnymi hračkami
	+ Oslava Mikuláša – Kultúrny program detí, ocenili sme prítomnosť rodičov medzi deťmi
	+ Výroba a posvätenie adventných vencov – deti si ich samé urobili. Akcia na prehĺbenie vzťahov s farnosťou
	+ Jasličková pobožnosť a vystúpenie folklórneho krúžku zo ZŠ sv. Vincenta, zhotovenie darčekov pre školákov – na prehĺbenie vzájomných vzťahov, vnímanie príbehu Narodenia Pána
	+ Zhotovenie pozdravov na Vianoce pre MŠ a inštitúcie v okolí – deti si mali možnosť uvedomiť spolupatričnosť s ostanými MŠ v okolí, prianie sviatkov a spolupatričnosť s rôznymi inštitúciami v meste
	+ Divadielka študentov z Katolíckej univerzity: študenti deťom zahrali 4 divadielka na veľmi dobrej úrovni. Deti zaujali a komunikovali s nimi. Výborná spolupráca s dramatickým krúžkom KU
	+ Vystúpenie generácií (v Liptovskom múzeu) – deti zo Špeciálnej školy a dôchodci mali pre nás pripravený krásny vianočný program. Program bol obojstranne pekne prijatý a deťom sa veľmi páčilo
* **Január:**
	+ Koleda v MŠ – akcia na vzájomné sa spoznanie a uvedomenie si významu Božieho požehnania domu a Božej prítomnosti s nami
	+ Najkrajší snehuliak – stavanie snehuliakov v školskej záhrade – táto akcia bola zároveň prevenciou proti obezite detí, podporila súťaživosť detí, tvorivosť, pohyb a motoriku
	+ Návšteva zimného štadióna – deti spoznali priestory štadióna
	+ Karneval – úspešná akcia, aj čo sa týka zábavy detí, aj spolupráce s rodičmi. Všetky deti boli pekne pripravené, zabávali sa spolu, i s rodičmi a učiteľkami. Ocenili sme prítomnosť rodičov na karnevale a ich pomoc pri zabezpečení priebehu karnevalu. Telocvičňa ZŠ bola aj pekne veselo vyzdobená
* **Február:**
	+ Oslava 3. výročia vzniku MŠ – narodeniny MŠ - tento deň sme prežili v slávnostnej a ďakovnej atmosfére
	+ Kreslím sám seba- bola uskutočnená počas edukácie detí. Deti mali možnosť vnímať podobnosti i rozdiely medzi sebou
	+ Ukážka policajného oblečenia a policajného auta – deti mali možnosť diskusie s príslušníkom policajného zboru v rámci výchovy a vzdelávania sa v oblasti ľudských práv, práv dieťaťa a v rámci prevencie všetkých foriem diskriminácie, intolerancie a rasizmu, mohli si prezrieť policajné auto
	+ Návšteva zdravotníkov a sanitky – vynikajúca akcia, kde si mali deti možnosť prezrieť sanitku, porozprávať sa so zdravotníkmi
* **Marec:**
	+ Oslava Dňa sv. Lujzy – deti mali možnosť spoznať patrónku škôlky, primerane osláviť
	+ Návšteva knižnice – úspešná akcia v mesiaci kníh, deti si mohli prezrieť knihy, počúvať rozprávky a naučiť sa primerane správať v priestoroch knižnice
	+ Deň rozprávok, keď sme si počas všetkých organizačných činností čítali rozprávky. Bola to úspešná akcia, deti si rozvinuli svoje komunikatívne kompetencie, hlavne počúvanie s porozumením
	+ Krížová cesta na Kalvárii - sme uskutočnili v pôstnom období. Deti vnímali modlitbu detskej krížovej cesty a osvojovali si návyk tejto modlitby, vytvárali vzťah s Bohom a učili sa láske k iným
	+ Divadlo Čin – Čin, ktoré nám prišli zahrať študenti Strednej zdravotnej školy M. Schererovej – krásna akcia, pri ktorej sa obe strany obohatili
	+ Žonglérske vystúpenie – zábavný program
* **Apríl**
	+ Vystúpenie o veľkonočných tradíciách v Múzeu – boli úspešná akcia – deti mali možnosť spoznať ľudové tradície, remeslá a výrobky
	+ Návšteva kostola – Zmŕtvychvstalého Pána – deti si rozvinuli duchovné kompetencie - modlitba, učiť sa spájať každodenný život s modlitbou
	+ Turistická vychádzka – na kalváriu – prospešná akcia pre pohyb detí a prevenciu pred chorobami
	+ Návšteva v ZOO obchode – deti mali možnosť vidieť chov zvierat, starostlivosť o ne
	+ EKO deň v Múzeu – popočúvali sme o našich možnostiach ekologického správania sa
	+ Tvorivé dielne v ZUŠ Ľ. Fullu – deti mali možnosť prezrieť si priestory a činnosť v ZUŠ, vyrobili si farebných bocianikov
* **Máj**
	+ Príprava ku Dňu rodiny – deti nacvičovali s radosťou program, pripravovali darčeky
	+ Deň rodiny - program pre mamičky, oteckov, súrodencov a príbuzných - vystupovanie, recitovanie básničiek, spievanie pesničiek, tancovanie, odovzdávanie darčekov
	+ Návšteva v kvetinárstve
	+ Modlitba za rodičov v kostole - vždy pri návšteve kostola – farského i jezuitského
	+ Deň mlieka – deti si vypočuli rozprávanie o príprave mlieka a jeho významu pre organizmus
	+ Návšteva u Hasičov – bola povzbudzujúca akcia, deti mali možnosť spoznať činnosť Požiarnej hliadky a prezrieť si priestory u hasičov
	+ Geologická výstava v Múzeu – deti mali možnosť vidieť rôzne horniny a nerasty a počuť výklad o nich
	+ Návšteva prvákov zo ZŠ – žiaci prvého ročníka nás prišli navštíviť, predstaviť nám svoj program básničiek a pesničiek, divadielko, spolu sme sa zahrali a prehĺbili vzťahy
* **Jún**
	+ Deň úsmevu – MDD – deti mali možnosť zbierať smajlíky spĺňaním malých cieľov, zabavili sa, zároveň to bola akcia v rámci Národného programu duševného zdravia
	+ Bábkové divadlo „Kráľ Drozdia brada“ – veľmi peknou detskou a umeleckou formou bola predstavená rozprávka, deti mali možnosť vyskúšať si, ako fungujú máňušky, marionety
	+ Beseda so včelárom - deti mali možnosť počuť o živote včiel, ochutnať včelie výrobky a chytiť si živých trúdov do rúk
	+ Ručná výroba papiera – ručne sme vyrábali papier, deti pochopili jeho význam a hodnotu
	+ Koncoročný výlet – uskutočnený do Bábkového divadla v Žiline na rozprávku: „O Červenej Čiapočke“, upevňovanie vzťahov
	+ Poklona Božiemu Telu – uskutočnená v jezuitskom kostole, poďakovanie za Božiu pomoc a ochranu počas celého roka
	+ Vystúpenie ZUŠ Ľ. Fullu – deti mali možnosť vnímať tanec, spev, divadielka, pripravené žiakmi ZUŠ, veľmi sa im páčilo
	+ Olympiáda materských škôl – na okresnom kole sme získali tri medaily – Richard Petruf 1. miesto v Skoku do diaľky a tiež Richard Petruf 1. miesto v Behu 20 m, a získali sme aj 3. miesto – Tomáš Kozár v Skoku vo vreci
	+ V Behu olympijského dňa sme získali 2. miesto – Tomáš Kozár v kategórii chlapci MŠ
	+ Rozlúčka s 23 predškolákmi, kde sme sa slávnostným posedením rozlúčili, zaspomínali, odovzdali darčeky, pamiatkové listy. Predškoláci získali Osvedčenie o absolvovaní predprimárneho vzdelávania.

Súťaže, do ktorých sa deti zapojili, boli prevažne výtvarné, telovýchovné.

Úspechy v súťažiach: - Olympiáda materských škôl – na okresnom kole sme získali tri medaily – Richard Petruf 1. miesto v Skoku do diaľky a tiež Richard Petruf 1. miesto v Behu 20 m, a získali sme aj 3. miesto – Tomáš Kozár v Skoku vo vreci. V Behu olympijského dňa sme získali 2. miesto – Tomáš Kozár v kategórii chlapci MŠ

***§ 2. ods. 1 pís. j)***

**Projekty, do ktorých je škola zapojená**

Materská škola je zapojená do projektu:

* Optimálna mikroklíma pre deti materskej školy (firma Mondi)
* Obnova a doplnenie detského ihriska (firma Mondi)
* Národný projekt KomPrax – OUTDOOR aktivity (IUVENTA)

***§ 2. ods. 1 pís. l)***

**Materiálno-technické podmienky**

Materská škola je umiestnená v samostatnej **budove v centre mesta Ružomberok,** na Námestí A. Hlinku, kde sa sústreďuje časť občianskej vybavenosti mesta.

Budova sa skladá zo staršej, no prestavanej časti a novej, pristavenej. **Budova je dvojpodlažná.** Priestory školy sú prispôsobené podmienkam pre predškolské zariadenie: v novej časti budovy sú **2 herne** (jedna na prízemí, druhá na 1. poschodí s vlastným klimatizačným zariadením), každá **so samostatnou spálňou, sociálnym zariadením a kúpeľňou.** V herňach je nábytok, zodpovedajúci veku a potrebám detí rozdelený do hracích kútikov (kuchynka, knižnica..). Prostredie miestností materskej školy je estetické a podnetné pre deti a ich činnosti. **Hračky** patria k nezastupiteľnému vybaveniu materskej školy. Dopĺňajú sa priebežne, podľa potreby, s ohľadom na ich kvalitu a primeranosť veku. Detská a odborná literatúra, učebné pomôcky, telovýchovné náradie a náčinie, hudobné nástroje, didaktická a audiovizuálna technika sú súčasťou materskej školy. **Učiteľská knižnica** sa dopĺňa priebežne, podľa ponuky zaujímavých a certifikovaných publikácií. **Detskú knižnicu** tiež dopĺňame podľa žánrovej ponuky, ale i možností. **Učebné pomôcky** dopĺňame podľa potrieb. Spotrebný materiál na výtvarné, grafomotorické, pracovné činnosti je dostatočné zabezpečený, dopĺňaný podľa potrieb. Pracovné zošity majú len staršie deti, pre mladšie deti kopírujeme z prac. zošitov pre ich vekovú kategóriu pracovné listy. Vo výchovno-vzdelávacích činnostiach používame **audiovizuálnu techniku, projektor, prenosné PC, ako i mobilný internet.** Nakoľko MŠ nemá zatiaľ vlastnú počítačovú miestnosť, na rozvíjanie spôsobilostí v oblasti počiatočnej digitálnej gramotnosti detí používame prenosné PC s mobilným internetom, kde deti majú možnosť pracovať samostatne na počítači.

**Nábytok** triedy rešpektuje antropometrické požiadavky, je jednoduchý, prispôsobený počtu detí, je umývateľný a bezpečný, deti si z neho bezproblémovo vyberú hračky a majú ich kedykoľvek k dispozícii.

V herniach a v jedálni sú steny zdobené maľbami s detskou a rozprávkovou tematikou. V oknách sú namontované žalúzie. V spálňach má každé dieťa svoje ležadlo. Perinky, vankúše a posteľná bielizeň sú s detskou tematikou, v kúpeľni má každé dieťa svoj vešiak na uterák a stojan na pohár so zubnou pastou. Na 1. poschodí, pri herni sa nachádza **učebňa, ktorá slúži na špecializované aktivity, krúžky.** Na prízemí sa nachádza **kuchyňa, výdajňa jedla, jedáleň, šatne.** V jedálni sú stoly so stoličkami pre deti, umývateľná podlaha. Šatňa sa nachádza na prízemí, kde majú deti skrinky, vešiaky i poličky so svojimi značkami na odkladanie oblečenia. **Kancelária** sa nachádza na 1. poschodí. Sociálne zariadenia pre zamestnancov sú na prízemí i na 1. poschodí. Máme **bezbariérový prístup** do budovy MŠ, do triedy, jedálne a na soc. zariadenia.

Materská škola má svoj vlastný **školský dvor,** ktorý je sčasti vydláždený a z väčšej časti zatrávnený. Na vydláždenej časti sa nachádza krytý priestor na odkladanie detských bicyklov. V školskom dvore, na zatrávnenej časti, sa nachádza nové vlastné detské ihrisko s preliezkami a záhradný domček na odkladanie náradia. Ihrisko je dostatočne oplotené a tak chránené pred vstupom zvierat a cudzích osôb. Nakoľko MŠ nemá vlastnú telocvičňu, spolupracujeme so ZŠ sv. Vincenta a Gymnáziom sv. Andreja a na telovýchovné aktivity používame telocvičňu školy.

**Strava** sa pripravovala denne v kuchyni školskej jedálne v našej MŠ.

**Z materiálnej stránky sa nám podarilo** v spolupráci so zriaďovateľom zakúpiť do MŠ vybavenie kuchyne, prestavať skladové priestory, vybaviť sklad chladničkami a zariadením, kúpiť väčšie detské drevené stoly do jedálne, 1 notebook, postaviť záhradný domček na náradie, klimatizačné zariadenie do hornej triedy a iné, dokupovať počas šk. roka telovýchovné náradie, knihy pre deti, encyklopédie. Podarilo sa zrealizovať projekt Optimálnej mikroklímy, zapojiť sa do projektov KomPrax z IUVENTY.

 **Psychohygienické podmienky**

V zostavovaní denného režimu detí boli rešpektované psychohygienické potreby detí, ktoré sa dali do súladu s podmienkami edukačnej činnosti. Hygiena pracoviska je na veľmi dobrej úrovni.

***§ 2. ods. 1 pís. m)***

**Finančné a hmotné zabezpečenie (ku dňu 31.12. 2013)**

|  |  |
| --- | --- |
| Zdroje financovania | 95.706,15 € |
| Dotácia z Mesta RK | 74.117,00 € |
| Dotácia z KŠÚ ZA (predškoláci) | 3.699,00 € |
| Dotácia z ÚPSVaR MT (hmotná núdza) | 342,08 € |
| Príspevky od zamestnancov (strava) | 1.892,76 € |
| Podpora zamestnanosti - ÚPSVaR RK | 798,39 € |
| Príspevky od rodičov | 14.289,35 € |
| *za pobyt* | *4.212,00 €* |
| *za stravu* | *8.291,14 €* |
| *ostatné vr. Rodičovského fondu* | *1.786,21 €* |
|  Príspevky z podielu zaplatenej dane 2% |  |
|  Príspevky od iných organizácií | 66,00 € |
|  Projekt od MONDI | 500,00 € |
| Ostatné | 1,57 € |

|  |  |
| --- | --- |
| Použitie zdrojov - náklady | 94.904,66 € |
| Mzdy + odvody | 72.026,98 € |
| Spotreba energií | 3.183,48 € |
| *plyn* | *1.968,52 €* |
| *el. eneriga* | *788,46 €* |
| *vodné + stočné* |  *520,70 €* |
| Materiálne náklady | 7.568,63 € |
| Dodávka stravy | 9.327,88 € |
| Dodávka služieb | 2.148,57 € |
| Opravy a udržiavanie |  600,88 € |
| Ostatné náklady | 48,24 € |

|  |  |
| --- | --- |
| Výsledok hospodárenia | + 801,49 € |

***§ 2. ods. 1 pís. n)***

**Plnenie stanoveného cieľa**

Koncepčný zámer MŠ mal definované tieto ciele, ktoré sa nám počas školského roka darilo plniť:

* prehlbovali sme a rozvíjali kresťanskú orientáciu školy, vytvárali v škole pokojnú atmosféru, aby deti nadobúdali pocit istoty, bezpečia a lásky
* obohacovali sme výchovu a vzdelávanie dieťaťa o náboženské a duchovné prvky
* pomáhali sme rodine vo výchovnom pôsobení na ich dieťa jeho vedením v duchu kresťanského náboženstva, rozvíjali sme v deťoch náboženské poznanie, cítenie a konanie
* dbali sme o to, aby bola naplnená potreba sociálneho kontaktu dieťaťa s rovesníkmi
* pomáhali sme dieťaťu ľahšie a plynule sa adaptovať do nového prostredia MŠ citlivým prístupom a láskou
* podporovali sme a prehlbovali vzťah dieťaťa k poznávaniu a učeniu hrou, prebúdzali sme v ňom prirodzenú zvedavosť
* cieľavedome, systematicky, v čo najtvorivejšej atmosfére a príjemnej klíme sme rozvíjali celú osobnosť dieťaťa – v psychomotorickej, kognitívnej, sociálnej, aj emocionálnej oblasti
* v prípade potreby sme citlivo komunikovali s rodičmi o prípadnom špeciálnom, alebo odbornom poradenstve – spoluprácovali s pediatrom, psychológom, logopédom
* diferencovali sme úlohy pre jednotlivé vekové skupiny
* podarilo sa zaškoliť 23 detí

V školskom roku 2013/14 nastúpilo do materskej školy (MŠ) v septembri 47 detí vo veku 3-6 rokov, v januári pribudli 3 deti, ktoré dovŕšili 3 roky. Z celkového počtu bolo 24 predškolákov, medzi ktorými boli 2 deti s odloženou školskou dochádzkou.

**Výchovno – vzdelávaciu činnosť** v našej MŠ sme realizovali podľa Školského vzdelávacieho programu **„Srdiečko“**, ktorý je v súlade so Štátnym vzdelávacím programom ISCED 0. Vo výchovno-vzdelávacej činnosti sme plnili úlohy, vyplývajúce z koncepčného zámeru rozvoja školy, z POP na tento šk. rok, ako i z plánu práce školy. Úlohy sme diferencovali podľa vekového zloženia detí v triede. Vypracovali sme diagnostické záznamy o deťoch a na základe týchto záznamov sme venovali veľkú pozornosť individuálnemu prístupu deťom v priebehu celého dňa. Vo výchovno-vzdelávacej práci sme plánovali činnosti, v ktorých prevládala hra spojená so zážitkovým učením, kde deti mohli naplno rozvíjať svoju tvorivosť, fantáziu, aktivitu. Účasťou na vzdelávacích aktivitách sme sledovali zvyšovanie odbornosti pedagogických zamestnancov a tým i zvyšovanie úrovne a kvality výchovno-vzdelávacieho procesu. V práci sme realizovali nové, aktivizujúce metódy, aby boli deti aktívnejšie, samostatnejšie, komunikatívnejšie.

**Edukácia** detí predškolského veku prebiehala v perceptuálno- motorickej, kognitívnej a sociálno-emocionálnej vzdelávacej oblasti rozvoja osobnosti. Pri plánovaní edukačných aktivít sme vychádzali z aktuálneho stavu rozvoja, záujmu detí, z  výkonových a obsahových štandardov. Deti získavali elementárne základy kompetencií – psychomotorické, osobnostné, sociálne, komunikatívne, kognitívne, učebné, informačné a duchovné podľa zásady primeranosti a individuálnych a vývinových osobitostí. Pretože na začiatku školského roka boli niektoré z detí nové - 20, nepoznali sa. Našou prvoradou úlohou teda bolo pomôcť deťom adaptovať sa, oboznamovať sa s MŠ a vytvárať kolektívne vzťahy.

**Predškoláci** sa počas roka zlepšili po všetkých stránkach - sú komunikatívnejší, komunikujú s deťmi i dospelými, pomáhajú mladším deťom, pomáhajú i učiteľkám, vedia samostatne riešiť rôzne úlohy, nachádzajú v knihách a časopisoch nové poznatky vo svojej sfére záujmov, pracujú samostatne pri edukačných aktivitách – výtvarných, grafomotorických, zmena nastala v oblasti jazykovej – zlepšila sa výslovnosť, rozvinul sa verbálny prejav. V spolupráci s rodinnými príslušníkmi sa rozvíjala slovná zásoba i správnosť vyslovovania hlások. Deti s odloženou povinnou školskou dochádzkou sa zlepšili po všetkých stránkach – psychomotorickej, osobnostnej, sociálnej, komunikatívnej, kognitívnej, jazykovej a po stránke pozornosti.

V priebehu každodenného pobytu detí v materskej škole bola **náboženská výchova** úzko prepojená so všetkými edukačnými aktivitami. Snažili sme sa o to, aby sa deti učili spájať vieru so životom, učili sme deti základné modlitby, vytvárať si osobný vzťah s Bohom, svätými, učili sme ich nesebeckej láske a slobodne sa rozhodovať pre dobro. Prvky kresťanskej výchovy sme začleňovali do činnosti detí v priebehu celého dňa v MŠ.

Deti sme oboznamovali s biblickými príbehmi, čítaním detskej Biblie alebo prostredníctvom DVD príbehov Starého a Nového Zákona. Oboznamovali sme ich s náboženskými básňami a piesňami, s kresťanskými sviatkami a tradíciami – sv. Vincent, Dušičky, Mikuláš, Narodenie Pána, Traja králi, Krížová cesta, Veľkonočné sviatky, svätá Lujza, Panna Mária, Nanebovstúpenie Pána, Božieho Tela… Snažili sme sa o vytváranie atmosféry v duchu kresťanského porozumenia a lásky.

Počas školského roka sme prežívali **liturgický rok** – dušičkový čas, advent, Mikuláš, Vianoce, pôst, veľkonočné sviatky so  zmŕtvychvstalým Pánom, v máji sme prežívali čas s Pannou Máriou, v júni Božiu lásku s Božským Srdcom.

**Hrové činnosti -** V triedach sú vytvorené hracie kútiky, v ktorých sa deti hrali so stavebnicami, autami, bábikami, hrali sa na mamičky, na lekára, na stavbárov, na kuchárky, stolové hry. Námetové hry rozvíjali hlavne staršie deti, mladšie sa rady hrávali s autami, využívali dopravný koberec, navliekali šnúrky, skladali puzzle, kreslili na tabuľu. Postupom času začali i mladšie deti vytvárať malé skupinky a začali sa hrať podľa vzoru starších, alebo dokonca s nimi v námetových hrách. Spoločne potom upratovali hračky a navzájom si pomáhali. Pretože sme mali deti od 3 do 6 rokov, oboznamovali sme ich so základmi potreby pomôcť a mať z pomoci inému dobrý pocit. Staršie deti s ochotou pomáhali mladším. Edukačné aktivity v čase raných hier sme navodili priamo i nepriamo, prostredníctvom pripravených pomôcok, úpravy prostredia i ukážkou činnosti, na ktorú sme deti chceli upozorniť. Deti obvykle reagovali na ponúknuté podnety. Negatívom činností bolo to, že deti prichádzali do MŠ pomerne neskoro,  preto niektoré deti v ranných aktivitách chýbali.

**Pohybové a relaxačné cvičenia** sme realizovali denne v triedach, aj využívaním náradia a náčinia.

Predškolské deti sa na cvičenie v druhom polroku prezliekali. V priebehu školského roka sme zaznamenali zlepšenie koordinácie pohybov, pohybových zručností u viacerých detí. Využívali sme náradie a náčinie, rytmické nástroje, didaktickú techniku. Pri cvičení s mladšími deťmi sme využívali cvičenia s riekankami. Deti mali v obľube preteky, športové súťaže, hry s loptami, pohybové hry. Učili sa počúvať s porozumením (slovné pokyny v hrách napr. Kubo velí, Pláva loď tešiť sa z vlastného úspechu, ale i pochváliť kamaráta, prijať i neúspech, podriaďovať sa pravidlám hier a pod.).

**Telovýchovné činnosti** sa prelínali s inými činnosťami v priebehu celého dňa – pri pobyte vonku, v odpoludňajších aktivitách. Pri súťažiach sme deti učili spolupatričnosti. V zime sme záhradu využívali na stavanie snehuliakov, hry v snehu, v lete na letné hry – naháňačky, preliezanie na preliezkach.

**Spievali** a počúvali sme piesne, rytmizovali sme riekanky hrou na tele i pomocou Orffovho inštrumentára, pohybovali sa podľa hudby.

**Vo výtvarných a pracovných činnostiach** sme využívali rôzny materiál, kresliace a maľovacie pomôcky, viedli sme deti k samostatnosti, k tvorivosti a využitiu vlastnej fantázie.

Pri **získavaní poznatkov** sme využívali encyklopédie, prezentácie v Power Pointe.

V edukačných aktivitách sme využívali **prácu s knihami, časopismi**, premietali DVD filmy s aktuálnou témou (náboženské, prírodovedné, o ľudskom tele, rôznych činnostiach), využívali sme CD, staršie deti mali svoje **pracovné zošity** na matematické činnosti a činnosti súvisiace s rozvojom poznávania prírody, spoločnosti, na grafomotorické činnosti a rozvíjanie reči sme prefocovali prac. listy, mladším deťom sme všetky pracovné listy prefocovali.

Pri každodennej činnosti sme deti viedli k používaniu „čarovných“ slovíčok: „prosím, ďakujem, prepáč“, k rozvoju kladných medziľudských vzťahov, k vyjadrovaniu svojich pocitov a potrieb, k nenásilnému riešeniu konfliktov medzi sebou, či k dohodnutiu sa na kompromise a odpusteniu si chýb. Deti sa učili hodnotiť svoje výkony, ale i povzbudiť a pochváliť výkon svojho kamaráta. Naučili sa hrať v skupinkách, podriaďovať sa jeden druhému, spoločne sa vedieť hrať spoločenské hry a dodržiavať pravidlá.

**Na rozvoj reči** a slovnej zásoby sme využívali prácu s knihou, prac. listami, rozcvičky jazýčka a spoluprácu s rodičmi pri cvičení správnej výslovnosti hlások.

Na rozvíjanie **informačných kompetencií** sme využívali počítače v triede, kde deti mali možnosť pracovať s detskými programami.

Na rozvíjanie psychomotorických kompetencií – **pohybových zručností** deti mali tiež možnosť využiť telocvičňu pri Gymnáziu sv. Andreja.

**V sebaobslužných činnostiach** sa deti učili samostatne obliekať a obúvať, uložiť svoje veci na určené miesto, poskladať prikrývku, učesať sa, pomáhať mladším deťom, staršie deti sa učili jesť príborom.

 Počas **pobytu vonku** sme chodili na vychádzky do blízkeho i vzdialenejšieho okolia, do mesta, do rôznych inštitúcií, pozorovali sme prírodu. Počas zimy sme sa starali o vtáčiky kŕmením.

Vo všetkých edukačných aktivitách sme sa snažili používať **aktivizujúce metódy**, nepredkladať deťom hotové poznatky, provokovali sme deti k novým, pre ne doposiaľ neznámym činnostiam.

**Prostredie materskej školy** sme zdobili výtvarnými prácami detí, výrobkami detí.

Zapájali sme sa do **súťaží cez časopisy**, kde sme párkrát vyhrali školské pomôcky. Zapojili sme sa kresbou obrázkov do pomoci deťom na onkológii cez „Dobrého anjela“.

V tomto školskom roku sa nám podarilo ďalej rozvinúť činnosť **krúžkov** – Anglický jazyk – 4 skupinky a hudobný krúžok - hra na flautu (1 skupinka). Deti mali možnosť prostredníctvom nich osvojiť si nové vedomosti a zručnosti, pokračovať v už získaných vlaňajších zručnostiach.

Uskutočnili sme **návštevu** knižnice, Hasičov, Galérie Ľ. Fullu, kostolov, Eucharistickej adorácie v Jezuitskom kostole, Liptovského múzea, sestier satmárok, ZŠ sv. Vincenta, Gymnázia sv. Andreja, cintorína, Kalvárie, lekárne, zelovocu, kvetinárstva, železničnej a autobusovej stanice, zimného štadióna, zelovocu a trhu, ZOO obchodu, prvákov v ZŠ, Bábkového divadla v Žiline cez koncoročný výlet...

Medzi zaujímavé aktivity a akcie patrí návšteva Liptovského múzea, kde deti majú možnosť okrem rôznych výstav pracovať aj v tvorivých dielňach, knižnice i rôznych kultúrnych vystúpení v Kultúrnom dome. Predvianočný čas sme si spestrili stretnutím sa s Mikulášom, ktorému sme pripravili krátky program. Potancovali sme si v maskách na našom Karnevale. Počas pôstu sme boli Krížovú cestu prežiť na Kalváriu. Mamičkám a oteckom sme ku Dňu rodiny pripravili pekný program a darčeky. Veľmi pekné vzťahy sme mali s kamarátmi zo ZŠ sv. Vincenta, ktorí nás viackrát pozvali na ich kultúrne vystúpenia i navštíviť prvákov.

Bližšia spolupráca bola so ZŠ sv. Vincenta a **s rôznymi inštitúciami** – Centrom ped. – psychologického poradenstva, Mestskou knižnicou, Katolíckou univerzitou, Liptovským múzeom, Galériou Ľ. Fullu, ZUŠ Ľ. Fullu, Gymnáziom sv. Andreja, Mestskou políciou, Vojenským útvarom, Hasičmi, s MŠ v Kongu, s Dobrým anjelom. V tomto školskom roku sa nám nepodarilo získať bližšiu spoluprácu s logopedičkou z CPPP v Ružomberku.

Materským školám z mesta Ružomberok naše deti vyrobili a poslali pozdravy ku Vianociam. Aj takýmto milým spôsobom sme chceli nadviazať s inými Materskými školami kontakt.

Podarilo sa nám **prezentovať školu na verejnosti** – cez umiestňovanie textov a fotografií na internetovej stránke, cez zapájanie sa do súťaží a projektov a prezentovaním prác detí na vývesnej tabuli na vonkajšom oplotení MŠ.

Všetky činnosti a aktivity detí sme priebežne počas školského polroka zachytávali do fotoaparátu a umiestňovali na internetovú stránku MŠ.

**Z materiálnej stránky** sa nám podarilo aktívne využívať školský dvor – prevažne trávnatú časť, je potrebné ešte zakúpiť pre deti sezónne hračky – hrabličky, záhradné náradie (malé metličky, lopatky, vedierka).

Podarilo sa nám zakúpiť do MŠ nové drevené detské stoly do jedálne, stoličky, vybavenie kuchyne, 1 notebook, klimatizačné zariadenie do hornej triedy, telovýchovné náradie, knihy pre deti, encyklopédie, DVD, pokračovali sme v duchovnom prepojení s MŠ v Kongu (každodenná modlitba), projekt: Optimálna mikroklíma pre deti MŠ, Obnova a doplnenie detského ihriska s firmou MONDI, projekty OUTDOOR KomPrax.

V mesiaci január sa uskutočnil **zápis detí** - našich predškolákov do 1. ročníka ZŠ. V našej MŠ bolo 24 predškolákov, ktorí sa zápisu zúčastnili. Do prvého ročníka bolo zapísaných 22 detí, do nultého ročníka 1 dieťa a odklad školskej dochádzky má 1 dieťa, s ktorým budeme intenzívnejšie pracovať v bud. šk. roku.

Na konci šk. roka sme uskutočnili v MŠ rozlúčku s týmito 23 predškolákmi, kde sme sa slávnostným posedením rozlúčili. Predškoláci získali **Osvedčenie o absolvovaní predprimárneho vzdelávania.**

**Dochádzka detí** do MŠ bola ovplyvnená častými ochoreniami detí (detské choroby). Na prelome mesiacov január/február boli vyhlásené chrípkové prázdniny.

***§ 2. ods. 1 pís. o)***

**Úspechy a nedostatky**

Počas celého školského roka v materskej škole sme sa snažili o vytvorenie pozitívnej klímy. Aby tu bolo cítiť vzájomnú lásku medzi všetkými, ktorí sa tu stretávame, ktorá vychádza z lásky k Bohu. Viedli sme deti k úcte ku kresťanským hodnotám, k úcte k ľuďom, k ochote pomáhať a mať dobrý pocit z toho, že pomáhame a tým vzdávame úctu Nebeskému Otcovi. V priebehu školského roka sme sa snažili vytvoriť na verejnosti dobrý obraz o materskej škole.

V tomto školskom roku **sa nám darila spolupráca s rodičmi**. Mali záujem o dianie v materskej škole a prejavilo sa to pri stretnutiach s nimi. Rodičia pomáhali škole pri obstarávaní rôzneho materiálu, hračkami, pri akciách – karneval, Mikuláš, Deň rodiny, koláčikmi na oslavy škôlky, pomocou pri niektorých akciách, koncoročný výlet... Výrazne podporili MŠ v projekte – klimatizácie v spolupráci s firmou MONDI, pri kultivácii trávnika, pri oprave auta, pri kúpe násadky na stroj do kuchyne, údržba detského ihriska – dotiahnutie skrutkových spojov, záhradný domček. Podarilo sa nám zrealizovať projekt optimálnej mikroklímy a postavenie záhradného domčeka.

V tomto školskom roku **sa nám nepodarilo** získať bližšiu spoluprácu s logopedičkou z CPPP v Ružomberku, čo by sme chceli v bud. Šk. roku doplniť. Chceme sa viac zapájať do súťaží, viac spolupracovať s inými MŠ v okolí a uskutočniť besedy s lekárkou – detskou a zubnou. Uskutočniť spoluprácu s Katolíckou univerzitou prostredníctvom besied, návštev; v rámci rozvíjania tvorivosti žiakov a obohatenia zážitkov detí pozvať odborníkov z oblasti výtvarného a hudobného odboru.

V našej našej MŠ bolo v tomto šk. roku zaevidovaných 49 nových **žiadostí o prijatie dieťaťa**. Niektoré z detí boli pre nedostatok miesta v našej MŠ prijaté do iných MŠ v okolí. Momentálne je všetkých zaevidovaných žiadostí o prijatie dieťaťa - 59. Na školský rok 2014/15 neboli do našej MŠ prijaté 2 deti (od 3 rokov) pre nedostatok miesta.

**Návrh opatrení na zlepšenie úrovne výchovy a vzdelávania vyplývajúcich zo správy:**

* V nasledujúcom školskom roku chceme aj naďalej zvyšovať úroveň výchovno-vzdelávacej činnosti štúdiom nových metodických materiálov, využívaním nových metód a foriem práce aktivizovať deti
* Chceme spolupracovať naďalej s rodičmi, nástenky pre rodičov budú obohatené o aktuálne básne, piesne a hry, ktoré sa deti v MŠ učia a takisto o práce detí, ktoré v MŠ vytvorili
* Vo výchovno-vzdelávacej činnosti chceme využívať prácu s časopismi a inými materiálmi pre deti na vylepšenie edukačnej činnosti. Chceme sa naďalej zapájať do súťaží
* Chceme zintenzívniť spoluprácu s logopedičkou a rôznymi inštitúciami v meste

**Záver**

**Vypracovala:** Bc. Lenka Jirotková, riaditeľka

V Ružomberku, **26. septembra 2014**

 ..........................................

 riaditeľka

Správa bola predložená a prerokovaná v pedagogickej rade dňa:

**1. októbra 2014**

 ..........................................

 riaditeľka

Správa bola predložená a prerokovaná v Rade školy dňa: **8. októbra 2014**

**Stanovisko Rady školy:**

Rada školy odporúča zriaďovateľovi **schváliť** správu o výsledkoch a podmienkach výchovno-vzdelávacej činnosti Materskej školy sv. Lujzy v Ružomberku

za školský rok 2013/2014

V Ružomberku **8.októbra 2014**

 ..........................................

 PaedDr. Kamil Nemčík predseda Rady školy

**Za zriaďovateľa:**

 ..........................................

 Mgr. Martina Kubániková, s. M. Blažeja

 provinciálna predstavená - zriaďovateľ